নিপা নিয়ে আতঙ্ক নয়! সংক্রমণ রুখতে কী কী সতর্কতা জরুরি? দেখুন

পূর্ব মেদিনীপুর: নিপা ভাইরাসে (Nipah Virus) একের পর আক্রান্তের খবর সামনে আসতেই রাজ্যজুড়ে ছড়িয়ে পড়েছে আতঙ্ক। তবে এই নিয়ে পূর্ব মেদিনীপুর (Purba Medinipur) জেলায় আতঙ্কিত হওয়ার কোনও কারণ নেই বলে স্পষ্ট জানিয়ে দিলেন তমলুকের জেলা মুখ্য স্বাস্থ্য আধিকারিক ডাঃ বিভাস রায়। তিনি জানান, এখনও পর্যন্ত রাজ্য স্বাস্থ্য দফতরের তরফে নিপা ভাইরাস সংক্রান্ত কোনও বিশেষ নির্দেশিকা জারি হয়নি এবং সেই ধরনের পরিস্থিতিও বর্তমানে তৈরি হয়নি।

ডাঃ বিভাস রায়ের বক্তব্য অনুযায়ী, নিপা সহ বিভিন্ন সংক্রামক রোগ নিয়মিতভাবেই নজরদারির আওতায় থাকে। আইডিএসপি বা ইন্টিগ্রেটেড ডিজিজ সার্ভেইলেন্স প্রোগ্রামের (IDSP) মাধ্যমেই যেখানে সংক্রমণ ধরা পড়ে, সেখানেই বিষয়টি চিহ্নিত করা হয়। পূর্ব মেদিনীপুর জেলায় এই মুহূর্তে নিপা সংক্রমণের কোনও অস্তিত্ব নেই বলে তিনি আশ্বস্ত করেন।

আরও পড়ুন: নিপা ভাইরাসে আক্রান্ত দুই নার্সই কোমায়, অতি সংকটে সিস্টার নার্স

সম্প্রতি এক নার্সকে ঘিরে কিছু গুঞ্জন ছড়ালেও, সিএমওএইচ স্পষ্ট করে জানান,ওই নার্সের বাড়ি এই জেলায় হলেও তিনি এখানে আসেননি এবং তাঁর সংস্পর্শে কেউ আসেননি। প্রাথমিকভাবে জানা যাচ্ছে, যদি তিনি সংক্রমিত হয়ে থাকেন, তাহলে তা তাঁর কর্মক্ষেত্রেই হয়েছে। জেলা মুখ্য স্বাস্থ্য আধিকারিক সাধারণ মানুষকে আতঙ্কিত না হয়ে কিছু সাধারণ সতর্কতা মেনে চলার পরামর্শ দেন।

নিপা ভাইরাসের সংক্রমণ রুখতে কী কী সতর্কতা?

বাদুড়ের লালারস থেকে নিপা সংক্রমণ হতে পারে।

খেজুরের কাঁচা রস পান করলে নিপা সংক্রমণের সম্ভাবনা থাকে। তবে খেজুরের রস জ্বাল দিয়ে গুড় বানিয়ে খেলে কোনও ঝুঁকি নেই।

ফলমূল ভালোভাবে ধুয়ে খেতে হবে।

পাখিতে খাওয়া ফল কোনওভাবেই খাওয়া উচিত নয়।

যতটা সম্ভব মুখে মাস্ক ব্যবহার করাও উপকারী।

জ্বর, সর্দি, কাশি, পেট ব্যথা, বমির সঙ্গে মাথা ঝিমুনি, মাথা ঘোরা বা অস্বাভাবিক কথা বলার মতো উপসর্গ দেখা গেলে দ্রুত নিকটবর্তী স্বাস্থ্যকেন্দ্রের চিকিৎসকের সঙ্গে যোগাযোগ করতে হবে।